b'\n_START_ARTICLE_\nAdolf av Slesvig-Holsten-Gottorp\n_START_SECTION_\nBiografi\n_START_PARAGRAPH_\nHan var  tredje s\xc3\xb8nn av kong Frederik I og Sophie av Pommern, og dermed ogs\xc3\xa5 halvbror til Christian III. Frederik lot ham oppdra hos landgreve Philip I av Hessen. Han tilbragte 4 \xc3\xa5r p\xc3\xa5 Philips slott i Kassel. _NEWLINE_I 1544 delte Adolf,  broren Hans og halvbroren Christian III hertugd\xc3\xb8mmene Slesvig og Holsten mellom seg. Adolf som den yngste, fikk velge f\xc3\xb8rst. Siden han valgte delen med Gottorp, ble den gren av huset Oldenborg som han ble stamfar til, kalt Slesvig Holsten Gottorp. _NEWLINE_Hertug Adolf gjorde Gottorp til et virkelig regjeringssete. Det ble opprettet et egentlig kanselli og et rentekammer. Han fremmet handelen i hertugd\xc3\xb8mmene og sto bak dikebyggeriet og utbyggingen av Husum havn. Han hadde ogs\xc3\xa5 planer om en kanalforbindelse mellom Nordsj\xc3\xb8en og \xc3\x98stersj\xc3\xb8en, som senere ble virkeliggjort med Eiderkanalen. Sammen med broren Hans den eldre og nev\xc3\xb8en kong Frederik II, som alts\xc3\xa5 var medhertuger, erobret og delte han den hittil frie bonderepublikk Ditmarsken (i det n\xc3\xa5v\xc3\xa6rende Holsten)._NEWLINE_Hertug Adolf bygget slott i Kiel, T\xc3\xb8nning og Husum. Etter hertug Hans den eldres d\xc3\xb8d i 1580 ble de gottorpske delene utvidet med T\xc3\xb8nder og L\xc3\xb8gumkloster amter, samt landskapene Nordstrand, Femern og Bordesholm i Holsten. Kong Frederik arvet den andre halvdelen. _NEWLINE_Adolf var en dugelig men streng regent. Han deltok ivrig i stridene mot protestantismen i det Tyske riket, men holdt i sine egne land p\xc3\xa5 den lutherske l\xc3\xa6re. Mot Danmark-Norge opptr\xc3\xa5dte han alltid lojalt. I 1556 arvet han tittelen Biskop av Slesvig etter sin yngre bror Frederik._NEWLINE_Han giftet seg med Christine av Hessen-Kassel, datter av Philip I av Hessen. Da Adolf d\xc3\xb8de ble s\xc3\xb8nnen Frederik hertug av Slesvig-Holsten-Gottorp.'